Nariadenie Komisie (ES) č. 419/2002
zo 6. marca 2002,
ktorým sa mení a dopĺňa nariadenie (ES) č. 2390/1999, ktoré stanovuje pravidlá pre uplatňovanie nariadenia (ES) č. 1663/95, pokiaľ ide o formu a obsah účtovných informácií, ktoré musia mať členské štáty k dispozícii pre Komisiu na účely schválenia účtovnej závierky Záručnej sekcie EPUZF
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1258/1999 zo 17. mája 1999 o financovaní Spoločnej poľnohospodárskej politiky [1], najmä na jeho článok 4 ods. 8,
so zreteľom na nariadenie Rady (EHS) č. 1766/92 z 30. júna 1992 o spoločnej organizácii trhu s obilninami [2], naposledy zmenené a doplnené nariadením (ES) č. 1666/2000 [3], najmä na jeho článok 21 a príslušné ustanovenia iných nariadení o spoločnej organizácii trhov s poľnohospodárskymi produktmi,
keďže:
(1) Článok 4 ods. 2 nariadenia Rady (ES) č. 1663/95 zo 7. júla 1995, ktoré stanovuje podrobné pravidlá pre uplatňovanie nariadenia Rady (EHS) č. 729/70, ktoré sa týka postupu schválenia účtovnej uzávierky záručnej sekcie EPUZF [4], naposledy zmeneného a doplneného nariadením (ES) č. 2025/2001 [5], vyžaduje, aby sa účtovné informácie uvedené v článku 4 ods. 1 písm. c) zasielali Komisii do 10. februára roku, ktorý nasleduje po konci príslušného finančného roka. Nariadenie Komisie (ES) č. 2390/1999 [6], naposledy zmenené a doplnené nariadením (ES) č. 1863/2001 [7], stanovuje formu a obsah účtovných informácií, ktoré členské štáty musia mať k dispozícii pre Komisiu na účely schválenia účtovnej uzávierky záručnej sekcie EPUZF. Je nutné zmeniť a doplniť nariadenie (ES) č. 2390/1999, aby sa prispôsobilo nariadeniu (ES) č. 1663/95.
(2) S cieľom umožniť plniť si svoju úlohu v rámci spoločnej poľnohospodárskej politiky, Komisii musí byť v takom postavení, aby mohla monitorovať vývoj na trhoch s poľnohospodárskymi produktmi a mohla vypracúvať finančné prognózy ohľadom týchto trhov; spoločné organizácie trhov s poľnohospodárskymi produktmi ukladajú členským štátom a Komisii všeobecný záväzok vymieňať si informácie potrebné pre náležité fungovanie týchto organizácií; na účely monitorovania a prognózovania by sa malo umožniť využitie účtovných informácií poskytovaných členskými štátmi Komisii podľa článku 4 ods. 2 nariadenia (ES) č. 1663/95; bez toho, aby boli dotknuté záväzky ohľadom výmeny informácií v rámci spoločných organizácií trhov, malo by sa preto nariadenie (ES) č. 2390/1999 zmeniť a doplniť, aby tak bolo možné využitie daných účtovných informácií;
(3) Ochrana fyzických osôb ohľadom spracovania osobných údajov je regulovaná nariadením (ES) č. 45/2001 Európskeho parlamentu a Rady z 18. decembra 2000 o ochrane fyzických osôb s ohľadom na spracovanie osobných údajov inštitúciami a orgánmi spoločenstva a o voľnom pohybe takýchto údajov [8]. Toto nariadenie je plne uplatniteľné v kontexte nariadenia (ES) č. 2390/1999. Preto pri používaní účtovných informácií podľa článku 4 ods. 1 bod c) nariadenia (ES) č. 1663/95 pre monitorovanie a prognózovanie v oblasti poľnohospodárstva by Komisia mala stanoviť adekvátne ochranné opatrenia požadované pravidlami nariadenia (ES) č. 45/2001 a najmä by tieto údaje mala poskytovať súhrnne a anonymne.
(4) Opatrenia ustanovené v tomto nariadení sú v súlade so stanoviskom Výboru fondu, rovnako ako so stanoviskami všetkých príslušných riadiacich výborov,
PRIJALA TOTO NARIADENIE:
Článok 1
Nariadenie (ES) č. 2390/1999 sa mení a dopĺňa takto:
1. Názov sa nahrádza takto:
"Nariadenie Komisie (ES) č. 2390/1999 z 25. októbra 1999, ktoré stanovuje formu a obsah účtovných informácií, ktoré sa predkladajú Komisii s cieľom schválenia účtovnej uzávierky záručnej sekcie EPUZF a na účely monitorovania a prognózovania."
.
2. V článku 1 sa slová "článok 2 ods. 1 nariadenia (ES) č. 1663/95" nahrádzajú slovami "článok 4 ods. 1 písm. c) nariadenia (ES) č. 1663/95".
3. Článok 2 sa nahrádza týmto:
"Článok 2
1. Účtovné informácie uvedené v článku 4 ods. 1 písm. c) nariadenia (ES) č. 1663/95 používa Komisia výhradne na účely:
a) plnenia svojich úloh v rámci účtovnej uzávierky záručnej sekcie EPUZF podľa nariadenia (ES) č. 1258/1999;
b) monitorovania vývoja a poskytovania prognóz v odvetví poľnohospodárstva.
2. Ak účtovné informácie uvedené odseku 1 obsahujú osobné údaje chránené nariadením (ES) č. 45/2001 Európskeho parlamentu a Rady [9], Komisia stanoví potrebné ochranné opatrenia požadované týmto nariadením. Najmä, ak účtovné informácie Komisia používa na účely uvedené v ods. 1 písm. b), tieto údaje poskytuje anonymne a spracováva ich iba v súhrnnej podobe.
3. Komisia zaistí utajenie a zabezpečenie účtovných informácií uvedených v odseku 1."
Článok 2
Toto nariadenie nadobúda účinnosť siedmy deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 6. marca 2002